Яна Кременска
Нищо не струва без теб

chitanka.info

Лесните думи лесно се пишат.

Трудно е да се мълчи.

Ти си ми най-ожаднялото дишане.

Аз съм ти двете очи.

Дишам чрез теб и не искам друго.

Гледаш чрез мен — светът е друг.

Има вълшебства и аз не съм луда,

нито пък ти си луд.

И те заплаквам във събота вечер

в един до болка познат рефрен.

И ти люлея душата полекичка,

мой далечен и уморен.

Мълчи животът. Какво да каже?

Нищо не струва без теб.

Това което до днес е раждал

си е било менте.

Другото ти си го знаеш вече.

Знам го със теб и аз.

Казано, сторено, недоизречено…

Какво ни бърка пък нас?

Заменям суша за девет бала,

заменям думи за тишина.

Аз съм оная, позакъснялата,

но пък последна жена.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.